Sukob oko naplaćenog pića bio je motiv koji je 34-godišnjaka naveo da, kako ga sumnjiči šibenska policija, proteklog vikenda izazove požar u kojem je izgorio inventar kafića Skipper u Šibeniku.

No kako je kafić smješten u staroj kamenoj kući, koja je zaštićeno kulturno dobro, te kako je požar oštetio fasadu te kuće, 34-godišnjak je osim za općeopasnu radnju prijavljen i za oštećenje kulturnog dobra.

A sve navedeno dogodilo se 11. veljače u 3.15 kada je nakon svađe zbog pića koje mu je naplaćeno koji dan ranije, 34-godišnjak otišao do obližnje benzinske pumpe. Kupio je benzin i upaljač pa se vratio do kafića. Inventar kafića složio je na jedno mjesto, polio ga benzinom i zapalio. Šteta je nekoliko stotina tisuća kuna, a nezadovoljnom gostu kafića Skipper zbog svega se smiješi i istražni zatvor.